Klag oor regering se rassebeleid ingedienDirk Hermann. (Foto: Rozier van Tonder/Okay Deer.) Solidariteit het Dinsdag ’n klag teen die Suid-Afrikaanse regering by die Verenigde Nasies (VN) se Komitee vir die Uitskakeling van Rassediskriminasie (CERD) ingedien. Indien Solidariteit suksesvol is, sal die regering sy beleid van regstellende aksie moet wysig. Suid-Afrikaanse wetgewing bepaal dat plaaslike wetgewing aangepas moet word aan die hand van internasionale konvensies. Indien die regering steeds sou weier om sy beleid te wysig, kan Solidariteit hom tot Suid-Afrikaanse howe wend om die regering te dwing om sy beleid te verander. Die klag fokus op die regering se beleid van rasseklassifikasie, spesifiek met betrekking tot regstellende aksie. Solidariteit voer aan die beleid voldoen nie aan die aanbevelings wat CERD, asook die Suid-Afrikaanse Menseregtekommissie (SAMRK) daaromtrent aan die regering gemaak het nie. Volgens Solidariteit is dit die eerste keer dat daar ’n substantiewe klag teen die regering se rasbeleid ingedien word en dit word daarom as ’n historiese klag beskou. Vir die klag om te kan slaag, moes Solidariteit kon bewys dat hy massasteun daarvoor het. Minstens 300 000 mense het aangedui dat hulle dié klag ondersteun. Volgens Anton van der Bijl, hoof van regsake by Solidariteit, spruit dié klag teen die regering vanuit ’n jare lange strawwe litigasieproses. Solidariteit het reeds in 2015 ’n verslag by CERD ingedien waarin aangedui is dat die regering nie aan die VN se Internasionale Konvensie oor die uitskakeling van alle vorme van rassisme voldoen nie. Dit het daartoe gelei dat CERD ’n aanbeveling gemaak het wat die regering se rasseklassifikasie gekritiseer het. Die SAMRK het boonop in 2018 in ’n verslag bevind dat die Wet op Gelyke Indiensneming, na aanleiding van CERD se aanbeveling, gewysig moet word. Die regering het egter nie die aanbeveling van CERD óf die bevinding van die SAMRK ingestel nie. Solidariteit het oor die afgelope ses jaar ook verskeie howe oor die saak genader, maar ook dít het geen vrug afgewerp nie. Dr. Dirk Hermann, bestuurshoof van Solidariteit, sê die feit dat die regering met sy rasbeleid volhard, ondanks CERD en die SAMRK se verslae, plaas Solidariteit in ’n baie sterk posisie om die regering se rasbeleid by die VN uit te daag. “Suid-Afrika onderteken die VN se konvensie teen rassisme. Die land is dus verplig om sy wetgewing daarvolgens aan te pas,” sê Hermann. Volgens Hermann poog die regering om ’n rasgebaseerde samelewing in Suid-Afrika te normaliseer en sy ideologie in werkplekke, by universiteite, op die sportveld en selfs by kinders in skole af te dwing. “Die regering het verder met sy rasbeleid gegaan as wat enige internasionale konvensie toelaat. Waar jy werk, watter posisie jy beklee, wat jy mag studeer, en watter span jy haal, word nie op meriete toegeken nie, maar volgens ras beoordeel en uitgedeel. In Suid-Afrika word jou vermoë om aan ’n velkleur-vereiste te voldoen hoër geag as jou vaardighede. “Ons kan nie toelaat dat hierdie soort rassediskriminasie genormaliseer word nie. Dit is elke geslag se plig om teen sulke onreg te veg.” Solidariteit beoog om mosies oor wat hulle die regering se rasmalheid noem, ook by verskeie Europese parlemente in te dien. Die VN is eerste genader omdat hy hom reeds sterk teenoor die regering se rassediskriminasie uitgespreek het. Jaco Kleynhans, hoof van internasionale skakeling by Solidariteit, sê omdat Suid-Afrika sterk bilaterale verhoudings met talle Europese lande het, waaronder Duitsland, Nederland, België, Frankryk en Oostenryk, sal die volgende stap wees om die Europese Unie ook oor die saak te nader. “Ons sal eers sterk op Europa fokus weens Suid-Afrika se sterk bande met lande op dié kontinent. Van hierdie lande het dit reeds ’n prioriteit gemaak om te sien hoe Suid-Afrika as demokratiese land slaag. Ons sal daarna steun van ander lande, soos die VSA en China, ook probeer werf,” sê Kleynhans.